KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2011. december 14-i ülésére)

TÁRGY: A 2011. ÉVI KÖLTSÉGVETÉS MÓDOSÍTÁSA

Az államháztartás működési rendjéről szóló 292/2009. (XII.19.) Korm. rendelet 68. § (1) bekezdése alapján, tekintettel a Város 2011. évi költségvetési rendeletének 11. §-ára, a Képviselő-testület rendeletének módosításával az önkormányzat, valamint költségvetési szervei költségvetését megváltoztathatja. 

A költségvetési rendelet decemberi módosítását elsősorban az alábbi tételek indokolják:
A Magyar Államkincstár tájékoztatása alapján a szeptemberi és az októberi normatív, kötött felhasználású támogatások jóváhagyott összegeinek átvezetése megtörtént. Átvezetésre kerültek a költségvetési szerveknél foglalkoztatottak 2011. évi októberi bérkompenzációinak összegei. A júliusi normatíva lemondás alapján 7.806.188 Ft-tal kevesebb lett az állami támogatás összege, ebből 6.776.120 Ft a Humán Szolgáltató Központ megszűntetése miatt, a fennmaradó összeg a művészetoktatás területén a tanulószám-csökkenés miatt történt, amely a telephelyeknél jelentkezett.

Az Önhibájukon kívül hátrányos helyzetben lévő önkormányzatok támogatása jogcímen 30 millió Ft vissza nem térítendő támogatásban részesült az Önkormányzat. A támogatása a kötelező feladatellátáshoz kapcsolódó, működési hiány csökkentésére használható fel. 
Az iparűzési adó bevétel előirányzatát 10 millió, a gépjármű adó bevétel előirányzatát 24 millió Ft-tal tudtuk megemelni az intenzív végrehajtási tevékenységek miatt, amelyet a kötvény évvégi értékelése árfolyamveszteségére szükséges fordítanunk.

A Képviselő-testület a 131/2011. Képv. test. határozata 2. pontjában a „Kistérségi székhelyek integrált fejlesztése” megnevezésű DAOP-5.1.2./A-09-1f-2010-0006 kódszámú Városközpont rekonstrukció pályázat önerejét megemelte, ezért a rendeletben korábban tervezett előirányzatot 7.730 ezer Ft-tal szükséges megemelni, amelyet átcsoportosítással biztosítottunk kötvényből.
A „Városi gyermekkarácsony” rendezvény 100 ezer Ft-os kiadásaira a fedezetet a korábban erre a célra képzett előirányzatból átcsoportosítottuk az Egészségügyi és Gyermekjóléti Intézményhez.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény alapján 2012. január 1-től a hivatásos önkormányzati tűzoltóságok állami tűzoltósággá alakulnak át. A Hivatásos Önkormányzati Tűzoltóság decemberi havi személyi juttatásait és annak járulékait - amelynek összege közel 14 millió Ft - a 2011. évben szükséges kifizetni. Az Országos Katasztrófavédelmi Főigazgatóság 2011. november 28-i 13820-1/2011/ÁLT számú levelében tájékoztatta az Önkormányzatot, hogy az Országos Katasztrófavédelmi Főigazgatóság a Megyei Katasztrófavédelmi Igazgatóságok útján a decemberi bérek fedezetét biztosítja és előreláthatólag 2012. január 20-ára tudja átutalni az Önkormányzat részére a teljes összeget. 
A Petőfi Szülőház és Emlékmúzeum az Év múzeuma díjjal 400 ezer Ft szabad felhasználású támogatásban részesült, amelyet felhalmozási célra kíván fordítani.
A Város 2011. évi költségvetési rendeletének 9. §-ban átruházott hatáskörében a Művelődési, Közoktatási és Sport Bizottság 223 ezer Ft-ból kívánja megszervezni a nyugdíjas közalkalmazottak karácsonyi ünnepségét.
A tehetséges gyermekek továbbtanulásának támogatására korábban képzett 300 ezer Ft előirányzatot a Kiskőrös Városért Alapítvány alcímre átcsoportosítottuk.
A 2011. évi működési hiány csökkent 30 millió Ft-tal, az általános tartalék összege nem változott.
Kiskőrös Város Képviselő-testülete a 19/2008. (II.27.) határozatával döntött kötvény kibocsátásáról, amelynek feltételeit a 89/2008. (VII.18.), a 122/2008. (X.15.), a 124/2008. (XI.11.) és a 142/2008. (XII.18) határozataiban rögzítette. A kötvény felhasználása kizárólag fejlesztési, beruházási célokhoz történhet. A kötvény 2011. január 01-i, hozamokkal növelt értéke: 884.861 ezer Ft. Az előterjesztés 1. számú kimutatása tartalmazza, hogy a kötvényből a Város 2011. évi költségvetésében mely fejlesztési, beruházási célok megvalósítását terveztük finanszírozni. 

A fentiek alapján javasolom, hogy a Képviselő-testület Kiskőrös Város 2011. évi költségvetési rendeletének módosítását a rendelet-tervezetben foglaltak szerint fogadja el.

Kiskőrös, 2011. december 01.
 Domonyi László s.k.

